Fjögur skemmtiferðaskip komu ekki af ýmsum ástæðum Síðasta skemmtiferðaskip sumarsins MS . Fram kom til hafnar í Grundarfirði síðastliðinn þriðjudag og var það í annað skipti sem skipið lagði að bryggju í Grundarfirði á þessu ári . Skipum fækkaði mikið fyrir síðasta sumar eða úr 18 í 10 og meðal ástæðna fyrir því voru að Grundarfjörður þótti liggja of nálægt Reykjavík , aðstæður á Snæfellsnesi væru ekki nógu góðar og þá aðallega klósettaðstæður og að ferðaskrifstofur hafi þurft að koma leiðsögumönnum og rútum á Snæfellsnes með miklum kostnaði . Af þeim tíu skipum sem áttu að koma í sumar komu þó aðeins sex . „ Koma fjögurra skipa var afboðuð í sumar . Tvö voru afboðuð vegna veðurs , eitt vegna gjaldþrots og eitt var afboðað vegna eldsvoða sem kom upp þegar skipið var í slipp , “ segir Shelag Smith markaðsfulltrúi Grundarfjarðarhafnar í samtali við Skessuhorn . Komum skemmtiferðaskipa mun fjölga þó skipunum sem boðað hafa komu sínu fjölgi ekki en alls munu níu skemmtiferðaskip vera bókuð til Grundarfjarðar í 16 komum næsta sumar . Fyrsta skipið kemur 25. maí og verður það MS . Fram sem mun fimm sinnum eiga viðkomu í Grundarfirði . Eitt skip sem ekki hefur áður siglt til Grundarfjarðar sem ber nafnið L´Austral mun koma fjórum sinnum .